**การพัฒนารูปแบบส่งเสริมการเลี้ยงลูกด้วยนมแม่อย่างเดียวใน 48 ชั่วโมงหลังคลอด โรงพยาบาลน้ำยืน**

**ผู้ส่งผลงาน:** นางสาวสาวิตรี  โสภากุลศิริ ตำแหน่งพยาบาลวิชาชีพชำนาญการ  
                นางสาวสุพรรณี   พะวัง     ตำแหน่งพยาบาลวิชาชีพชำนาญการ  
 **หน่วยงาน:**  ห้องคลอด-หลังคลอด โรงพยาบาลน้ำยืน  **เบอร์โทรศัพท์:**  085-0779027

**ผู้นำเสนอ:**  นางสาวสาวิตรี  โสภากุลศิริ

**บทนำ**

การเลี้ยงลูกด้วยนมแม่มีประโยชน์ทั้งต่อมารดาและทารก เนื่องจากมีองค์ประกอบด้านโภชนาการ การเสริมสร้างภูมิคุ้มกัน ป้องกันการเสียชีวิตในเด็กจากโรคติดเชื้อ ส่งเสริมพัฒนาการด้านสติปัญญาของทารก นมแม่จึงเป็นอาหารที่ดีที่สุดและเหมาะสมที่สุดสำหรับลูก สำหรับมารดาการเลี้ยงลูกด้วยนมแม่ช่วยป้องกันการเสียชีวิตจากมะเร็งเต้านม ลดความเสี่ยงการเป็นโรคเบาหวานและลดอัตราการเกิดมะเร็งรังไข่ นอกจากนี้การเลี้ยงลูกด้วยนมแม่ยังเป็นวิธีที่ประหยัด ช่วยลดปัญหาความยากจน ส่งเสริมการเจริญเติบโตของเศรษฐกิจของประเทศชาติ แต่การส่งเสริมการเลี้ยงลูกด้วยนมแม่ให้ประสบผลสำเร็จนั้นต้องอาศัยแรงสนับสนุนจากคนในครอบครัวเป็นสำคัญ แต่ในช่วงการระบาดของเชื้อโควิด 19 ทำให้มารดาหลังคลอดต้องแยกกับครอบครัวจึงทำให้ขาดแรงสนับสนุนในช่วงที่อยู่โรงพยาบาล  ซึ่งปัจจุบันพบว่าทารกได้รับนมแม่ภายใน 1 ชั่วโมงหลังคลอด เพียงร้อยละ 14 และทารกได้รับนมแม่อย่างเดียวในช่วงหกเดือนแรก ร้อยละ 32 สอดคล้องกับการทบทวนอัตราความสำเร็จในการเลี้ยงลูกด้วยนมแม่อย่างเดียวใน 48 ชั่วโมงหลังคลอด ของโรงพยาบาลน้ำยืน ในปี 2562-2564 อัตราความสำเร็จคิดเป็นร้อยละ 50 ร้อยละ 49 และร้อยละ 48 ตามลำดับ ซึ่งอยู่ในเกณฑ์ต่ำ สาเหตุเกิดจาก มารดาวิตกกังวลและไม่มั่นใจในปริมาณน้ำนมว่าเพียงพอต่อความต้องการของทารกหรือไม่ จึงส่งผลให้ขาดความตระหนักในการให้นมบุตรและเสริมด้วยนมผสมแทน  จึงได้มีการพัฒนารูปแบบส่งเสริมการเลี้ยงลูกด้วยนมแม่อย่างเดียวให้ประสบผลสำเร็จได้ โดยใช้กรอบแนวคิดทฤษฎีความสามารถตนเอง(Self-Efficacy Theory) มีวัตถุประสงค์เพื่อ 1)ศึกษาผลของการใช้รูปแบบการสอนการส่งเสริมการเลี้ยงลูกด้วยนมแม่อย่างเดียวใน 48 ชั่วโมงหลังคลอด 2) พัฒนารูปแบบการสอนส่งเสริมการเลี้ยงลูกด้วยนมแม่อย่างเดียวใน 48 ชั่วโมงหลังคลอด

**วิธีการศึกษา**

เป็นการวิจัยเชิงปฏิบัติการ (Action Research)  มีกลุ่มตัวอย่างประกอบด้วยมารดาหลังคลอดจนถึงครบ 48 ชั่วโมงหลังคลอด ที่ตึกหลังคลอดโรงพยาบาลน้ำยืน ในช่วงเดือนตุลาคม 2564 – มีนาคม 2565 จำนวน 116 ราย เก็บรวบรวมข้อมูลเมื่อสิ้นสุดหลังคลอดครบ 48 ชั่วโมง  วิเคราะห์ข้อมูลโดยใช้สถิติร้อยละ ค่าเฉลี่ย

**ผลการศึกษาและอภิปราย สรุป**

1.)รูปแบบการสอนส่งเสริมการเลี้ยงลูกด้วยนมแม่หลังคลอด 48 ชั่วโมง ประกอบด้วย 1.1)กำหนดเป้าหมายในการเลี้ยงลูกด้วยนมแม่อย่างเดียว 1.2)การให้ความรู้เกี่ยวกับประโยชน์ของนมแม่ ปริมาณน้ำนมที่ออกในช่วงหลังคลอด และปริมาณความต้องการนมแม่ของทารกผ่านสื่อ VDO 1.3)การสอนสาธิตการเลี้ยงลูกด้วยนมแม่ทั้งรายกลุ่ม และรายบุคคล 1.4) ทบทวนการเลี้ยงลูกด้วยนมแม่พร้อมครอบครัวก่อนกลับบ้าน 1.5) เพิ่มช่องทางการขอรับคำปรึกษาเกี่ยวกับการเลี้ยงลูกด้วยนมแม่เมื่อกลับบ้าน 1.6)ส่งต่อข้อมูลในการติดตามเยี่ยมหลังคลอดที่บ้านตามเขตรับผิดชอบรพ.สต.ใกล้บ้าน

 2.) พบอัตราความสำเร็จในการเลี้ยงลูกด้วยนมแม่อย่างเดียวใน 48 ชั่วโมงหลังคลอดเพิ่มขึ้น คิดเป็นร้อยละ 70 และมีความมั่นใจและทักษะในการเลี้ยงลูกด้วยนมแม่เพิ่มขึ้น ร้อยละ 80 ส่งผลต่อตัวชี้วัดการเลี้ยงลูกด้วยนมแม่อย่างเดียวอย่างน้อย 6 เดือน ร้อยละ 94.2

**ข้อเสนอแนะ**

ความสำเร็จของการเลี้ยงลูกด้วยนมแม่อย่างเดียว อาจมีอุปสรรคหลายปัจจัยเมื่อกลับไปที่บ้าน จึงจำเป็นต้องอาศัยการติดตามเยี่ยมหลังคลอดอย่างต่อเนื่อง เพื่อให้มารดาหลังคลอดและครอบครัว ได้รับการทบทวนความรู้ มีสมรรถนะ และมั่นใจในการเลี้ยงลูกด้วยนมแม่ได้

**เอกสารอ้างอิง**

กรรณิการ์ วิจิตรสุคนธ์, พรรณรัตน์ แสงเพิ่ม, นันทิยา วัฒายุ,สุพินดา เรืองจิรัษเฐียร และสุดาภรณ์ พยัคเรือง. (2554). การเลี้ยงลูกด้วยนมแม่. กรุงเทพฯ: พรี-วัน

ธิดารัตน์ หวังสวัสดิ์, นันทา กาเลี่ยง, อนงค์ ภิบาล, รัตนา ใจสม และวนิสา หะยีเซะ. (2557). ปัจจัย ที่มีอิทธิพลต่อความตั้งใจในการเลี้ยงลูกด้วยนมแม่อย่างเดียวนาน 6 เดือน ของมารดาในจังหวัด นราธิวาส. พยาบาลสาร.41(พิเศษ): 123-133.

ภัทรพร ชูประพันธ์, วีณา เที่ยงธรรม และ ปาหนัน พิชยภิญโญ. (2014, 2557). ปัจจยัที่มีอิทธิพลต่อ การเลี้ยงลูกด้วยนมแม่อย่างเดียว 6 เดือน ของแม่ในเขตภาคกลางตอนล่าง. Graduate Research Conference 2014. KhonKaen: KhonKaen University.1723-1732